b'\n_START_ARTICLE_\nVrstna raznolikost\n_START_PARAGRAPH_\nVrstna raznolikost (vrstna diverziteta) se nana\xc5\xa1a na raznolikost razli\xc4\x8dnih vrst \xc5\xbeivih bitij na Zemlji, kot so bakterije, glive, \xc5\xbeu\xc5\xbeelke, sesalci, rastline, in druge. Razli\xc4\x8dne vrste imajo razli\xc4\x8dno vlogo znotraj ekosistema._NEWLINE_Intuitivno je biotsko raznovrstnost najla\xc5\xbee prepoznati na ravni vrst. Od leta 1753, ko se je za\xc4\x8del uporabljati sistem dvojnega poimenovanja rastlinskih in \xc5\xbeivalskih vrst, do danes so na Zemlji poimenovali okoli 1,75 milijona vrst. Vse bolj pa postaja jasno, da je to le manj\xc5\xa1i del vseh vrst \xc5\xbeivih bitij. Ocene \xc5\xa1tevila vrst se gibljejo od 10 do 100 milijonov (Kry\xc5\xa1tufek, 1999: 13). Strokovne ocene so navadno zelo subjektivne in temeljijo na izku\xc5\xa1njah posameznih specialistov. V ve\xc4\x8dstoletnem popisovanju vrst je znanstvenikom uspelo prepoznati velik del vi\xc5\xa1jih rastlin in vreten\xc4\x8darjev, medtem ko je vrstna pestrost virusov, bakterij in protistov \xc5\xa1e dokaj neraziskana. Podobno velja za glive, talne gliste in nekatere skupine nevreten\xc4\x8darjev._NEWLINE_Vrstna pestrost na Zemlji ni enakomerno razporejena, ampak je za nekatera obmo\xc4\x8dja zna\xc4\x8dilna posebno velika koncentracija vrst in mnoge med njimi so endemi\xc4\x8dne. Tak\xc5\xa1nim obmo\xc4\x8djem pravimo vro\xc4\x8de to\xc4\x8dke biodiverzitete.'